Ego Andreas, decanus Hoschariensis, omnibus presentem cartam inspecturis, notum facio quod, cum discordia verteretur coram me inter fratres Cistercii ex una parte, et Evrardum et fratrem ejus et matrem eorumdem ex altera, super quodam prato quod nominatur Pratum Trium Aquarum, quod dicti fratres a predictis Evrardo et fratre ejus et matre eorumdem, ratione legati Agate, sororis dicti Evrardi, petebant. Asserentes illud a predicta Agata sibi, dum laboraret in extremis, in elimosinam collatum. Ego, partibus cumvocatis juris ordine in omnibus observato, causam diligenter audivi, et quia mihi per testes omni exceptione majores constitit prefatum pratum dictis fratribus collatum esse in elimosinam a predicta Agata. Cujus erat, idem pratum eisdem fratribus Cisterciensibus per diffinitivam sententiam adjudicavi, dictum Evrardum et fratrem ejus et matrem eorum in restitutione feni quod de dicto prato in hoc anno absportaverunt, et in expensis in lite factis condempnando. Actum anno Gratie Mo CCo vicesimo, sextodecimo kalendas septembris.